**Projekti KSV 019 Asistenca Teknike në Kontekst të Integrimit Evropian i financuar nga Qeveria e Luksemburgut**

**Ftesë**

Projekti “KSV 019 Asistenca Teknike në kontekst të Integrimit Evropian“ njofton të gjithë shërbyesit civil të interesuar të cilët i plotësojnë kushtet e parapara sipas rregullativës së zbatimit të projektit dhe Planit të Kapaciteteve, që të aplikojnë për realizimin e hulumtimit për “Performanca e sektorit publik- sfidat dhe mundësitë në kontekst të reformës së administratës publike”.

Ky hulumtim synon të eksplorojë më tej faktorët dhe mundësitë që qëndrojnë në themel të performancës së përgjithshme të sektorit publik duke parë një nga elementët kryesorë të tij – administratën publike. Si Strategjia e Reformës në RAP ashtu edhe Strategjia Kombëtare e Zhvillimit synojnë të përmirësojnë efektivitetin e qeverisjes në Kosovë. Por kanalet dhe mekanizmat për këtë ndryshim ende nuk janë analizuar dhe kuptuar plotësisht.

Pika fillestare e hulumtimit është premisa e përgjithshme dhe e njohur e ndikimit që luan sektori publik në performancën e përgjithshme të një ekonomie. Prandaj, hulumtimi do të fokusohet në dy elementë kyç: njëri është dinamika e brendshme dhe shtytësit e performancës së administratës publike për sa i përket performancës së stafit, mbikëqyrjes dhe vlerësimit, shpërndarjes së burimeve, dhe aspekti tjetër është në përcaktuesit dhe/ose forcat shtytëse të performanca e sektorit publik në nivel makro – pra në nivel kombëtar. Identifikimi i këtyre elementeve çon në një identifikim dhe kuptim të qartë të mekanizmave mbështetës pozitivë dhe faktorëve kufizues. Këto njohuri mund të kontribuojnë në hartimin e masave specifike të politikave që mund të kontribuojnë në objektivin e përgjithshëm për të përmirësuar performancën dhe efektivitetin e administratës publike. Kushtet për aplikim janë:

* Të jeni shërbyes civil;
* Të keni përvojë relevante së paku 4 vjeçare lidhur me një nga aspektet kryesore të sektorit publik (përvojë pune në një funksion relevant që lidhet me politikat dhe menaxhimin në sektorin publik) përkatësisht reformës së administratës publike;
* Të keni njohuri të gjuhës angleze, në veçanti kompetencë profesionale në të shkruar;
* Të pranoni kushtet lidhur me të drejtat e publikimit dhe shfrytëzimit të hulumtimit.

Propozimi për hulumtim duhet të përmbajë së paku këto elemente të organizuara në një strukturë adekuate: një hyrje, përshkrim të strukturës së hulumtimit që propozohet, informacion për metodologjinë që do të përdoret dhe një plan të punës (1-2 paragrafë) që elaboron shkurtimisht fazat kryesore të realizimit të hulumtimit të shoqëruar me të dhënat bazë të kandidatëve që aplikojnë (emri dhe mbiemri, pozita, emri i institucionit). Kushtet specifike do të përcaktohen në marrëveshjen e hulumtimit e cila do të ofrohet nga projekti për kandidatët e suksesshëm.

Lejohet edhe aplikimi në bashkë-autorësi, por duhet specifikuar se kush është autori i parë dhe ndarja e punës midis autorëve përmes numrit të ditëve. Propozimi nuk mund të tejkalojë numrin maksimal prej 20 ditëve të angazhimit. Të gjithë shërbyesit civil të interesuar duhet të dërgojnë propozimin për hulumtim dhe një cv në adresën vildane.minci@rks-gov.net dhe Jeton.karaqica@rks-gov.net më së largu deri me datë 19 Shkurt 2024 në ora 16:00.